मध्य प्रदेश का व्यावसायिक परीक्षा मंडल यानी व्यापमं घोटाला एक ऐसा नरभक्षी व्याघ्र है, जो उस के लिए खतरा बनने वाले हर शख्स को लील रहा है. नम्रता डामोर, जबलपुर कालेज डीन डा.साकल्ले व डा.शर्मा, पत्रकार अक्षय सिंह सहित 45 लोग इस व्याघ्र का शिकार हो चुके हैं. आसाराम मामले के गवाहों का भी व्यापमं जैसा ही हाल हो गया है. अब तक 9 गवाहों पर हमला हो चुका है, जिन में से 3 मारे जा चुके हैं. राजस्थान, हरियाणा, गुजरात व उत्तर प्रदेश जैसे 4 राज्यों की पुलिस खाली हाथ है और हमलावार यह पता कर रहे हैं कि गवाही में अगला नंबर किस का होगा. आसाराम मामले का व्याघ्र जो राजकोट, साबरमती, जोधपुर, पानीपत, मुजफ्फरनगर से होता हुआ अब शाहजहांपुर जा पहुंचा है, जहां की किशोरी ने आसाराम पर दुष्कर्म का मामला दर्ज कराया है. इस मामले के खास गवाह कृपाल सिंह की गोली मार कर हत्या कर दी गई है. इस गवाह ने अपनी मौत से पहले से दिए गए बयान में बताया था कि मारने वाले आसाराम के खास गुरगे हैं.